Cykelrytterne i Post Danmark Rundt kører lige nu over målstregen i Aarhus efter løbets anden etape.

Etapen sluttede med tre omgange på 4,5 kilometer i Smilets By, og det forvirrede åbenbart Team Tinkoff-Saxos italiener Manuele Boaro.

Da rytterne passerede målstregen for at køre ud på sidste omgang, sprintede Boaro sig forrest og kastede jublende armene i vejret i den tro, at han havde vundet etapen.

De andre ryttere og løbsspeakeren fik dog hurtigt påpeget italienerens fejltagelse, mens de kørte ud på den sidste omgang.

Da feltet igen nåede målstregen endte det hele i en massespurt, hvor en anden italiener, Andrea Guardini fra Astana, var hurtigst.